*****

ΚΑΝΟΝΙΣΜΟΣ (ΕΟΚ) αριθ. 1324/87 ΤΗΣ ΕΠΙΤΡΟΠΗΣ

της 12ης Μαΐου 1987

σχετικά με την κατάταξη εμπορευμάτων στη διάκριση 90.28 Α ΙΙ β) του κοινού δασμολογίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 για τα μέτρα που πρέπει να ληφθούν για την ομοιόμορφη εφαρμογή της ονοματολογίας του κοινού δασμολογίου (1), όπως τροποποιήθηκε τελευταία από τον κανονισμό (ΕΟΚ) αριθ. 2055/84 (2), και ιδίως το άρθρο 3,

Εκτιμώντας:

ότι, για να εξασφαλιστεί η ομοιόμορφη εφαρμογή της ονοματολογίας του κοινού δασμολογίου, πρέπει να προσδιοριστεί η κατάταξη των συσκευών ψηφιοποίησης, οι οποίες χρησιμοποιούνται για τη μέτρηση γεωμετρικών μεγεθών (π.χ. επιφανείας και μήκους) από γραφικές παραστάσεις (π.χ. τεχνικά σχέδια, σχέδια επιμέτρησης, σχέδια ηλεκτρονικών κυκλωμάτων) οι οποίες πραγματοποιούν χειροκίνητη σάρωση με τη βοήθεια ενός ανιχνευτού ο οποίος μετατρέπει τις αναλογικές τιμές των σημείων ή των γραμμών της παράστασης σε ψηφιακές συντεταγμένες που διαβιβάζονται στη συνέχεια, με σκοπό να ερμηνευτούν, σε αυτόματη μηχανή επεξεργασίας δεδομένων που είναι συνδεδεμένη με τη συσκευή ψηφιοποίησης·

ότι οι συσκευές αυτές αποτελούνται από τα ακόλουθα στοιχεία:

- έναν μικρό πίνακα κάτω από την επιφάνεια του οποίου είναι στερεωμένα δύο πηνία εκπομπής, καθώς και σύρματα από χάλυβα ανά 2 mm περίπου, που είναι διατεταγμένα οριζόντια (x-) και κάθετα (ψ-) για να σχηματίσουν το σύστημα των συντεταγμένων,

- ένα ηλεκτρονικό όργανο ελέγχου με μικροεπεξεργαστή, προγραμματιζόμενες μνήμες μόνο ανάγνωσης (Proms) και σύστημα διασύνδεσης,

- έναν ανιχνευτή χειροκίνητο υπό τη μορφή διάταξης που περιλαμβάνει ένα πηνίο λήψης και ένα πληκτρολόγιο ελέγχου·

ότι στο κοινό δασμολόγιο που επισυνάπτεται στον κανονισμό (ΕΟΚ) αριθ. 950/68 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) αριθ. 750/87 (4), υπάγονται στην κλάση 84.53 του κοινού δασμολογίου, μεταξύ άλλων, οι αυτόματες μηχανές επεξεργασίας πληροφοριών και οι μονάδες τους, και στην κλάση 90.28 του κοινού δασμολογίου τα ηλεκτρικά ή ηλεκτρονικά όργανα και συσκευές μέτρησης, επαλήθευσης, ελέγχου, ρύθμισης ή ανάλυσης·

ότι οι δύο αυτές κλάσεις μπορούν να ληφθούν υπόψη για την κατάταξη των προαναφερθέντων συσκευών·

ότι οι συσκευές αυτές, αν και δεν μπορούν να λειτουργήσουν χωρίς να συνδεθούν με μια αυτόματη μηχανή επεξεργασίας πληροφοριών, πραγματοποιούν ίδια λειτουργία με συνέπεια να μην ανταποκρίνονται στις διατάξεις της σημείωσης 3Β του κεφαλαίου 84 ·

ότι οι επεξηγηματικές σημειώσεις της ονοματολογίας του Συμβουλίου Τελωνειακής Συνεργασίας εξαιρούν από την κλάση 84.53 του κοινού δασμολογίου τις μηχανές που λειτουργούν σε συνδυασμό με αυτόματη μηχανή επεξεργασίας πληροφοριών και πραγματοποιούν ίδια λειτουργία, με συνέπεια οι μηχανές αυτές να κατατάσσονται στην κλάση που αντιστοιχεί στη λειτουργία που πραγματοποιούν·

ότι οι συσκευές που περιγράφονται παραπάνω πρέπει να κατατάσσονται στην κλάση 90.28 του κοινού δασμολογίου και, επειδή πρόκειται για ηλεκτρονικές συσκευές σύμφωνα με την έννοια της συμπληρωματικής σημείωσης 2 του κεφαλαίου 90, υπάγονται στη διάκριση 90.28 Α ΙΙ β) του κοινού δασμολογίου·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι συσκευές ψηφιοποίησης οι οποίες αποτελούνται από τα ακόλουθα στοιχεία:

- έναν μικρό πίνακα κάτω από την επιφάνεια του οποίου είναι στερεωμένα δύο πηνία εκπομπής, καθώς και σύρματα από χάλυβα ανά 2 mm περίπου, που είναι διατεταγμένα οριζόντια (x-) και κάθετα (ψ-) για να σχηματίσουν το σύστημα των συντεταγμένων,

- ένα ηλεκτρονικό όργανο ελέγχου με μικροεπεξεργαστή, προγραμματιζόμενες μνήμες μόνο ανάγνωσης (Proms) και σύστημα διασύνδεσης,

- έναν ανιχνευτή χειροκίνητο υπό τη μορφή διάταξης που περιλαμβάνει ένα πηνίο λήψης και ένα πληκτρολόγιο ελέγχου,

που χρησιμοποιούνται για τη μέτρηση γεωμετρικών μεγεθών (π.χ. επιφάνειας και μήκους) από γραφικές παραστάσεις (π.χ. τεχνικά σχέδια, σχέδια επιμέτρησης, σχέδια ηλεκτρονικών κυκλωμάτων) και πραγματοποιούν χειροκίνητη σάρωση με τη βοήθεια ενός ανιχνευτού ο οποίος μετα

τρέπει τις αναλογικές τιμές των σημείων ή των γραμμών της παράστασης σε ψηφιακές συντεταγμένες που διαβιβάζονται στη συνέχεια, με σκοπό να ερμηνευτούν σε αυτόματη μηχανή επεξεργασίας δεδομένων που είναι συνδεδεμένη με τη συσκευή ψηφιοποίησης, κατατάσσονται στην κλάση του κοινού δασμολογίου:

90.28 Ηλεκτρικά ή ηλεκτρονικά όργανα και συσκευές μέτρησης, επαλήθευσης, ελέγχου, ρύθμισης ή ανάλυσης:

Α. Ηλεκτρονικά όργανα και συσκευές:

ΙΙ. Άλλα:

β) Άλλα

Άρθρο 2

Ο παρών κανονισμός αρχίζει να ισχύει την 21η ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Μαΐου 1987.

Για την Επιτροπή

COCKFIELD

Αντιπρόεδρος

(1) ΕΕ αριθ. L 14 της 21. 1. 1969, σ. 1.

(2) ΕΕ αριθ. L 191 της 16. 7. 1984, σ. 1.

(3) ΕΕ αριθ. L 172 της 22. 7. 1968, σ. 1.

(4) ΕΕ αριθ. L 76 της 18. 3. 1987, σ. 1.